5. [adresse] - Årsrapport 2023 og generalforsamling 2024 (Åben)
Tidl. politisk behandling
Forventet sagsgang
ØK, BY
Lovgrundlag
Selskabsloven, Årsregnskabsloven 
SAGENS INDHOLD
Byrådet skal i denne sag bemyndige borgmesteren og kommunaldirektøren til at 
repræsentere Favrskov Kommune ved generalforsamlingen for Favrskov Forsyning 
A/S. Samtidig skal Byrådet tage stilling til årsrapport 2023.
Årsrapporten for 2023 forelægges Byrådet forud for afholdelse af den ordinære årlige generalforsamling i 
Favrskov Forsyning A/S.
På generalforsamlingen, der afholdes 29. maj 2024, skal årsrapporten med ledelsesberetningen, 
koncernregnskabet og årsregnskabet for Favrskov Forsyning A/S godkendes.
Bestyrelsen for Favrskov Forsyning A/S har afholdt ordinær generalforsamling i de to datterselskaber 
Favrskov Spildevand A/S og Favrskov Affald A/S 29. april 2024, idet de to selskaber er 100 % ejet af 
Favrskov Forsyning A/S.
 
Da Favrskov Kommune er eneaktionær i moderselskabet Favrskov Forsyning A/S, afholdes 
generalforsamlingen med deltagelse af borgmesteren og kommunaldirektøren sammen med selskabets 
bestyrelse, direktør og øvrige ledelse.
Dagsordenen for den ordinære generalforsamling er ifølge vedtægterne:

Valg af dirigent

Bestyrelsens beretning om selskabets virksomhed i det forløbne regnskabsår

Forelæggelse af revideret årsrapport til godkendelse

Beslutning om anvendelse af overskud eller dækning af tab i henhold til den godkendte årsrapport

Valg af revisor

Eventuelt.
VURDERING
Årsregnskabet skal aflægges i henhold til årsregnskabsloven og er revideret og godkendt af 
revisionsfirmaet EY Godkendt Revisionspartnerselskab.
Revisionen konkluderer følgende i forbindelse med revisionen af Favrskov Forsyning A/S' årsregnskab:
”Vi har revideret koncernregnskabet og årsregnskabet for Favrskov Forsyning A/S for regnskabsåret 1. 
januar - 31. december 2023, der omfatter resultatopgørelse, balance, egenkapitalopgørelse og noter, 
herunder anvendt regnskabspraksis for såvel koncernen som selskabet, samt pengestrømsopgørelse for 
koncernen. Koncernregnskabet og årsregnskabet udarbejdes efter årsregnskabsloven. 
[adresse]: EMN-2024-01049
Dok-ID: 3711061
Sagsbehandler: mhen
Byråd
28. maj 2024  19:00
Det er vores opfattelse, at koncernregnskabet og årsregnskabet giver et retvisende billede af koncernens 
og selskabets aktiver, passiver og finansielle stilling pr. 31. december 2023 samt af resultatet af koncernens 
og selskabets aktiviteter og koncernens pengestrømme for regnskabsåret 1. januar - 31. december 2023 i 
overensstemmelse med årsregnskabsloven.”
I forhold til generalforsamlingens dagsordenspunkt om anvendelse af overskud eller dækning af tab kan 
det oplyses, at bestyrelsen foreslår, at årets underskud på 0,3 mio. kr. reducerer egenkapitalen i [adresse] 
Forsyning A/S, der herefter udgør 1,67 mia. kr.
Favrskov Forsyning A/S har indgået kontrakt med revisionsfirmaet BDO Statsautoriseret Revisionsselskab 
for perioden 2024-27 om revision af selskabets regnskab. Formelt set skal generalforsamlingen hvert år 
vælge selskabets revisor for det kommende år. Bestyrelsen foreslår, at BDO Statsautoriseret 
Revisionsselskab vælges som revisor for selskabet i 2024.
ØKONOMI
Favrskov Forsyning A/S’ årsresultat for 2023 viser et underskud på 0,3 mio. kr. efter skat.
I Favrskov Affald A/S har der i 2023 været en samlet overdækning på 1,9 mio. kr. for alle affaldsordningerne. 
Den akkumulerede overdækning for Favrskov Affald A/S udgør dermed ultimo 2023 9,0 mio. kr. Over- eller 
underdækning viser, om virksomheden i forhold til omkostningsniveauet opkræver en for høj eller for lav 
takst, jf. hvile-i-sig-selv-princippet. De enkelte ordninger skal hvile-i-sig-selv.
Den akkumulerede overdækning stammer primært fra genbrugspladsområdet. Genbrugspladsordningen 
oparbejdede et overskud på ca. 1,5 mio. kr. i 2023, hvilket bringer den samlede overdækning på 
genbrugspladserne op på i alt 9,1 mio. kr. Det skyldes, at planen for modernisering af genbrugspladserne 
er udskudt, hvilket skaber en midlertidig større overdækning på genbrugspladserne, som skal anvendes til 
den kommende modernisering af pladserne.
Indsamlingen af affald i 10 fraktioner trådte i kraft maj 2023. Indsamlingsordningen for mad og restaffald 
viser ultimo 2023 en overdækning på 2,1 mio. kr., mens ordningerne vedrørende indsamling af papir og 
pap, samt plast og glas får en samlet akkumuleret underdækning på ca. 1,9 mio. kr.
Henteordningerne fik i 2023 en væsentlig prisregulering i kontrakten med leverandøren på 3,6 mio. kr., som 
følge af stigende brændstofpriser.
Mad- og restaffald kommer stadigvæk ud med en overdækning, da de forventede omkostninger til 
leverandørskift udeblev samtidig med, at omkostningerne til behandling af mad- og restaffald, som følge af 
nyt udbud blev markant reduceret.
Overdækningen på 1,9 mio. kr. i 2023 i Favrskov Affald A/S er omfattet af hvile-i-sig-selv-princippet og 
indgår i årsrapporten for Favrskov Forsyning A/S som en gældsforpligtigelse og med et resultat på 0 kr.
Favrskov Spildevand A/S’ årsresultat for 2023 viser et underskud på 0,3 mio. kr.
Favrskov Spildevand A/S er underlagt en økonomisk indtægtsramme, der fastsættes af det nationale 
Forsyningssekretariat. Indtægtsrammen opgøres både årligt og over en toårig periode. Den økonomiske 
indtægtsramme skal sikre, at selskabet ikke opkræver mere ved forbrugerne end nødvendigt for at dække 
selskabets omkostninger. Der er i indtægtsrammen indregnet krav til effektiviseringer i forhold til øvrige 
spildevandsselskabers omkostninger.
I 2023 udgjorde indtægtsrammen 79,8 mio. kr. Favrskov Spildevand havde indtægter på 80,6 mio. kr. og 
overskred dermed rammen i 2023 isoleret set. Det er tilladt at overskride rammen i de enkelte år, så længe 
rammen for den 2-årige periode ikke overskrides. Den økonomiske indtægtsramme for 2022-23 er fastsat 
til 161,2 mio. kr. Favrskov Spildevand A/S’ samlede indtægter i samme periode, ekskl. tømningsordningen, 
var på 152,1 mio. kr. Dermed er rammen overholdt med 9,1 mio. kr.
INDSTILLING
Kommunaldirektøren indstiller til Byrådet:
1.
At borgmesteren og kommunaldirektøren bemyndiges til at repræsentere Favrskov Kommune ved 
den ordinære generalforsamling i Favrskov Forsyning A/S og godkende årsrapporten for 2023 med 
ledelsesberetning, koncernregnskab og årsregnskab.
2.
At der på generalforsamlingen besluttes at anvende underskud i Favrskov Forsyning A/S, som 
foreslået af bestyrelsen.
3.
At der på generalforsamlingen træffes beslutning om, at selskaberne anvender revisionsfirmaet BDO 
Statsautoriseret Revisionsselskab som selskabernes revisor i det kommende år.
BESLUTNING
Økonomiudvalget, 21. maj 2024:
Fraværende: Ingen
Indstilles godkendt.
Byrådet, 28. maj 2024:
Fraværende: Naja Karlsen, Jimmy Kristoffersen
Godkendt.
Bilag

Årsrapport 2023 - Favrskov Forsyning (3711025)

Årsrapport 2023 - Favrskov Spildevand (3711246)

Årsrapport 2023 - Favrskov Affald (3711247)
